Document ID: 32007R1065

ΚΑΝΟΝΙΣΜΌΣ (ΕΚ) αριθ. 1065/2007 ΤΗΣ ΕΠΙΤΡΟΠΉΣ
της 17ης Σεπτεμβρίου 2007
για τροποποίηση του κανονισμού (ΕΚ) αριθ. 493/2006 για καθορισμό μεταβατικών μέτρων στο πλαίσιο της μεταρρύθμισης της κοινής οργάνωσης της αγοράς της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 44,
Εκτιμώντας τα ακόλουθα:
(1)
Το άρθρο 3 του κανονισμού (ΕΚ) αριθ. 493/2006 της Επιτροπής, της 27ης Μαρτίου 2006, για καθορισμό μεταβατικών μέτρων στο πλαίσιο της μεταρρύθμισης της κοινής οργάνωσης της αγοράς της ζάχαρης και για τροποποίηση των κανονισμών (ΕΚ) αριθ. 1265/2001 και (ΕΚ) αριθ. 314/2002 (2) προβλέπει την προληπτική απόσυρση. Έτσι, πέρα από ένα κατώφλι, η παραγωγή εντός ποσόστωσης για κάθε επιχείρηση θεωρείται ότι αποσύρεται κατά την έννοια του άρθρου 19 του κανονισμού (ΕΚ) αριθ. 318/2006 ή, κατόπιν αιτήματος της επιχείρησης το οποίο πρέπει να υποβληθεί πριν από τις 31 Ιανουαρίου 2007, θεωρείται ως παραγωγή εκτός ποσόστωσης κατά την έννοια του άρθρου 12 του εν λόγω κανονισμού.
(2)
Κατά την ημερομηνία λήξης της προθεσμίας, στις 31 Ιανουαρίου 2007, οι παραγωγοί ισογλυκόζης, σε αντίθεση με τους παραγωγούς ζάχαρης, δεν ήταν σε θέση να υποβάλουν ένα τέτοιο αίτημα, δεδομένου ότι η παραγωγή τους είναι συνεχής καθόλη τη διάρκεια του έτους. Για λόγους ακριβοδίκαιης μεταχείρισης, πρέπει να μεταφερθεί η προαναφερόμενη προθεσμία λήξης στο τέλος της περιόδου εμπορίας 2006/07 για τους παραγωγούς ισογλυκόζης, κατά τρόπο ώστε να τους επιτραπεί να λάβουν την απόφασή τους και να υποβάλουν το αίτημά τους έχοντας επίγνωση των συνθηκών.
(3)
Πρέπει συνεπώς να τροποποιηθεί ο κανονισμός (ΕΚ) αριθ. 493/2006.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΚ) αριθ. 493/2006, η παράγραφος 1 αντικαθίσταται από το ακόλουθο κείμενο:
«1. Για κάθε επιχείρηση, το μέρος της παραγωγής ζάχαρης, ισογλυκόζης ή σιροπιού ινουλίνης της περιόδου εμπορίας 2006/07 που παράγεται βάσει των ποσοστώσεων οι οποίες χορηγούνται δυνάμει των ποσοστώσεων που καθορίζονται στο παράρτημα IV και που υπερβαίνει το κατώφλι το οποίο ορίζεται σύμφωνα με την παράγραφο 2 του παρόντος άρθρου, θεωρείται ότι έχει αποσυρθεί κατά την έννοια του άρθρου 19 του κανονισμού (ΕΚ) αριθ. 318/2006 ή, κατόπιν αιτήματος της οικείας επιχείρησης που υποβάλλεται πριν από την 31η Ιανουαρίου 2007, για τη ζάχαρη, και πριν από τις 30 Σεπτεμβρίου 2007, για την ισογλυκόζη, θεωρείται εν όλω ή εν μέρει ότι έχει παραχθεί εκτός ποσόστωσης κατά την έννοια του άρθρου 12 του εν λόγω κανονισμού».
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Σεπτεμβρίου 2007.

Labels: 7
17
6